DKD kry pak in arbeidsappèlhof oor regstelaksie-saakDie DKD-werknemers wat deur Solidariteit verteenwoordig word. Foto: Reint Dykema Die uitspraak is gelewer nadat Solidariteit namens tien werknemers die DKD hof toe geneem het omdat hy slegs die nasionale rassedemografie wou toepas. “Hierdie uitspraak is ŉ groot oorwinning vir Solidariteit en ŉ groot terugslag vir die staat se beleid om die nasionale rassedemografie oral in Suid-Afrika toe te pas. Die uitspraak raak nie net die DKD nie, maar alle staatsdepartemente. Dit beteken dat die hele staatsdiens weer hul beleid van regstellende aksie sal moet hersien,” het Dirk Hermann, bestuurshoof van Solidariteit, gesê. Volgens die uitspraak word die vroeëre arbeidshofuitspraak van regter Hillary Rabkin-Naicker gehandhaaf. “Hoewel ons die beginsel gewen het, het die hof steeds nie individuele regshulp aan die applikante gegee nie. Solidariteit beplan om hierdie element namens die applikante in die konstitusionele hof te toets,” het Hermann gesê.